Vanhaa+Ja+Uutta

Jotain vanhaa, jotain uutta…
Jotain vanhaa, jotain uutta, jotain lainattua, jotain sinistä. Tällä ohjeella pitäisi herua onnea morsiolle. Mitäkö tällä on tekemistä Windows XP:n kanssa? Ei mitään. Ellei sitten kuitenkin se, että morsiuspuvun tekijälle tarkoitettu ohje luonnehtii myös Windows XP:tä.

Vakaana vanhoillaan
Windows XP on sukunsa viimeisin – ja paras – edustaja. Se rakentuu kaikessa oleellisessa vanhaan sitä kuitenkin sillä tavoin parannellen, että esimerkiksi koko käyttöjärjestelmän kaatuminen on muuttunut jokapäiväisestä harvinaiseksi. Moni näkee Windows XP:n muuttuneen paljon, kun sen käyttöliittymä on uusittu. Tämä muutos ei kuitenkaan ole toiminnallinen, onpahan vain vanha käyttöliittymä kääritty karamellipaperiin. Kuin olisi vedetty päälle uusi ”skin”, kuten niitä kutsutaan. Skin on kuin kuori, joka vedetään vanhan päälle, jotta se saadaan näyttämään uudelta. Näitä skinejä on netistä saatavissa esimerkiksi useille tietokonepeleille. Englanninkielen skin tarkoittaa ihoa, mutta myös päällystä ja pintaa tai nahkaa. Kun syrjäpolulle tuli lähdetyksi, kuljetaan se nyt komeaan päätökseen lainaamalla Hannu Jaakohuhdan yli tuhatsivuisesta opuksesta Suuri tietotekniikan tietosanakirja (Suomen atk-kustannus Oy, Jyväskylä 1999) selvitys hakusanasta skin:

”Graafisissa mallinnusohjelmissa tietokonemallin päälle kuvattu pinta. Pintaan voidaan projisoida bittikarttamuotoinen kuva tai muodostaa kehittyneempiä kolmiulotteisia kohokuvioisia pintoja.”

Turposi tuplaksi
Windows XP:n Käynnistä-valikko on nyt kaksipalstainen. Kaikki olennainen mahtuu kyllä yhdelle palstalle. Halutessasi voit muuttaa Käynnistä valikon ulkonäön helposti ottamalla Työpöydän paikallisvalikon ja etenemällä Ominaisuudet | Käynnistä ja valitse perinteinen Käynnistä-valikko.

Ohjauspaneelin kohtalo on kova. Sille on rakennettu aivan uusi malli, joka perustuu tehtävien jakamiseen yhdeksään luokkaan. Tämä on tarpeetonta, koska Ohjauspaneelin kuvakkeiden kanssa ei ole ollut ongelmia. Koko juttu maistuu uudistukselta uudistuksen vuoksi. Onneksi voit valita vanhan tyylin myös ohjauspaneelissa.



Palomuurista ja viruksista
Palomuuri on ehdottomasti hyvä ottaa käyttöön heti, kun Windows XP:n valitsee. Se on jonkin vertaisena esteenä, ettei koneellesi aivan mikä tahansa häirikkö tunkeudu. Winkun oheispalomuuri ei ole kovin kovassa maineessa palomuurien sarjassa, mutta tekee kuitenkin jotakin tukkoa tuhotulvalle. Valitettavasti näyttää siltä, että saamme jatkossa taistella yhä ilkeämpiä viruksia, matoja ja sen sellaisia vastaan. Ja miksi? Vain siksi, että joidenkin huumorintaju, koston tai kiusan taikka vahingoittamisen halu panee nämä tietokonemaailman synkät ”sankarit” tekemään pahojaan.

On myös sanottava, ettei tuolle kehitykselle ole stoppia näköpiirissä. Päin vastoin on odotettavissa yhä tuhoisampia näytelmiä. Pahoin pelkään, ettemme ole vielä nähneet kuin kalpeita aavistuksia siitä, mitä tuleman pitää.

Tämä ei ole sanottu sinua masentamaan, vaan muistuttamaan siitä, että ei pidä koskaan avata koneelta yhteyttä nettiin ilman toimivaa virustorjuntaa. Hyviksi on arvioitu esimerkiksi Norton ja kotimainen F-secure. Virustietokantaa päivitetään jatkuvasti uusien tuholaisten torjumiseksi. Jos mieleesi häivähtää hetkeksikään, että ”eihän meillä mitään semmoista…” niin kohta virukset näyttävät sinulle taivaan merkit, vai helvetinkö lie.

Palomuuri ja palomuuri, mutta mistä näkee, onko se toiminnassa?

· Klikkaa Käynnistä | Ohje ja tuki. Vasemman ylänurkan Etsi-luukkuun vilkun perään kirjoita Palomuuri. Saat lukuisia vastauksia, joista heti ensimmäinen täyttää toiveesi: Internet-yhteyden palomuurin ottaminen käyttöön. Klikkaa sitä. · Etene Käynnistä | Asetukset | Verkkoyhteydet | Ulkoverkko - (minulla jatkuu tämän jälkeen) Elisa ADSL. · Ulkoverkko-ikkunassa klikkaa Ominaisuudet. Avautuu ikkuna Ominaisuudet: Ulkoverkko, jonka yläosassa on paikka, missä voit kytkeä palomuurin päälle ja pois.

Aakkoset hoi!
Etene Käynnistä | Ohje ja tuki | Windowsin perusteet | Windowsin sanasto. Kun etsit Palomuuria sanastosta p-kirjaimen kohdalta, siellä on ensin pääkäynnistystietue eli aitoon jenkkityyliin äät ja ååt katsotaan aaksi, ööt ooksi. Hei hulinaa! Eihän se mitään kun sen tietää ja sattuuhan sitä.

Muuten, tässä on taas pieni sivupolku. Seurataanpa sitä vähän matkaa. Tämä sanamöhkäle pääkäynnistystietue tarkoittaa samaa kuin joillekin tietokoneen käyttäjille tuttu MBR eli Master Boot Record. Se on paikka, joka pitää tyhjentää, jos kiintolevy ei tahdo käynnistyä muilla toimenpiteillä.

Windows XP lausuu myös painavan sanansa MBR:stä:

” Kiintolevyn ensimmäinen sektori, joka aloittaa tietokoneen käynnistysprosessin. Pääkäynnistystietue sisältää levyn osiotaulukon ja lyhyen ohjelmakoodin, jota kutsutaan pääkäynnistyskoodiksi.”

Löytyy se palomuurikin, kun jaksaa etsiä. Sitä kuulemma sanotaan myös suojatuksi reunayhdyskäytäväksi. Että silleen.

Digikamera
Digikameran myötä tuleva ohjelmisto pitää asentaa kiintolevylle. Se sujui luonnikkaasti ainakin parilla erimerkkisellä kameralla, joita kokeilin. Ei ole syytä epäillä, että ongelmia tulisi muidenkaan kanssa. Tämä on käyttöjärjestelmän perusosaamista.



Idea on se, että kun kuvia on otettu, kamera kytketään tietokoneeseen ja kuvat tallennetaan kiintolevylle tai suoraan CD:lle tai DVD:lle. (Katso Sanasto). Kuvauksessa tarvitaan muistikorttia, johon kuvat ensi vaiheessa tallentuvat. Isot muistikortit ovat varsin kalliita, mutta isolla kapasiteetilla on hyvät puolensa, jotka tasapainottavat kovan hinnan musertavaa vaikutusta. Muistikortteja on useita erilaisia, ole tarkkana, että ostat oikean.

Monet teettävät digikuvistaan paperivedokset ja voi niitä toki tehdä itsekin. Tuppaavat vaan olemaan teknisesti heikkolaatuisia kotiin hankitut vehkeet. Jos näin on, menevät arvokkaalla kameralla otetut kuvat kyllä pääosin hukkaan. Joku on sanonut, että diakuva toistaa kymmenesosan todellisesta valosta ja paperikuva kymmenesosan diakuvan valosta. Mene ja tiedä, mutta uusien laitteiden kanssa mennään helposti metsään, kun ei malteta selvittää, mihin laite on varsinaisesti tarkoitettu ja mitkä ovat sen vahvuudet. Muuten, se että digikuvien paperille tulostamista niin kovin mainostetaan, aiheutuu aiemmin kuvia filmirullalta kehittäneiden ja kopioineiden firmojen hädästä.

Autokaupan alalla käytetään korjaamosta ja varaosien sekä tarvikkeiden myynnistä yhteistä termiä jälkimarkkinointi. Se sopii myös mustesuihkutulostinten kauppaan. Saattaapa uuden tulostimen saada jopa halvemmalla, kuin mitä joutuu pulittamaan täyskokoisesta uudesta mustesäiliöpakkauksesta. Uuden tulostimet myydään nimittäin minimittaisilla mustesäiliöillä.

Henk.koht.
Harkitsin vuoden 2003 keväällä digikameran hankintaa. Koska kesällä olen pitkiäkin aikoja sähköjohtojen ulottumattomissa, halusin kameraan kaksi akkua. Kuvaan paljon ja ilman verkkovirtaa muistikortti piankin täyttyisi, kun kuvia ei saisi siirretyksi. Siksi halusin todella ison kortin. Päädyin yhden gigatavun kokoon. Nimenomaan halusin yhden muistikortin. En halunnut käydä räpelöimään kortteja. Yksi kortti on minulle sopivin, kaksi puoligigaista vielä voisi mennä, mutta neljä varttigigaista olisi jo vähän kuin pasianssia pelaisi.

Suurimmalla erottelukyvyllä kuvia mahtuu gigaiselle kortille 491 kappaletta. Alle sadan ei ottamattomien kuvien määrä ole vielä kertaakaan mennyt, joten reserviä on riittänyt. Myin kameran mukana tulleen pikkukortin pois. Itse kameralle minulla oli vaatimuksena reilu koko, koska kömpelösormisena en tule juttuun ”hammastikulla käytettävien” tekniikan pikkuihmeiden kanssa. Lisäksi hankin tukevan ja pehmustetun kotelon, johon mahtuvat kameran lisäksi kaikki varusteet. Kameran merkkiä en kerro, tämä ei ole mainos. Hyviä kameroita on runsaasti saatavilla, niin myös huonoja. Tutustu alan lehtiin ja tietenkin nettiin, jos kielitaito myöten antaa.

Etätuki
Voit ottaa hoitaaksesi mummonmökissä pyörivän Windows XP:n huolto- ym. toimet, varsinkin jos teillä molemmilla on nimenomaan Win XP. Voit jopa käyttää kotoasi mummon konetta, joten edellytykset onnistumiselle ovat olemassa. Omalta koneelta useinkin tarvitsee jotain hakea avuksi toisten ongelmia ratkoessaan. Helppoa, kun oma kone on koko ajan käytettävissä. Korjaushommissa aikaa tuhraantuu aina sen verran, että etukäteen esittämäsi arviot tulevat ylitetyiksi oikein komeasti. Älä siis lupaa mitään valmistumisaikaa. Ethän vielä edes tiedä, mitä kone on ”syönyt”.

Etätyöpöytä
Tämä se on tieteen lahja kärsivälle ihmiskunnalle. Etätyöpöytä. Jätä työpaikan kone päälle ja jatka työpäivääsi kotona vielä yölläkin. Pikkusieluiset nipottajat eivät ymmärrä lainkaan informaatiotekniikan hurmaa, vaan paasaavat jostain työaikasäännöksistä.

Tätä ominaisuutta ei ole Windows XP:n Home Edition -versiossa.



Kotipolttoa
Kotipoltto on ollut Suomessa suosittua sukupolvien ajan. Nyt tuo termi on saanut toisen sisällön, puhutaan CD-levyjen tekemisestä kotikonstein. Windows on vähä vähältä laajentanut reviiriään ottamalla huomaansa tietokoneen käytön osa-alueita. Viimeisimpänä on vuorossa levyjen teko eli polttaminen, kopiointi. Roxiolta on hankittu peruskäyttöön riittävä ohjelmisto ja se toimii. Erikseen myytävät ohjelmistot eli ”polttosoftat” ovat toki monipuolisempia kuin Win XP: n tarjoama, mutta kuka haluaa maksaa lisähintaa, jos Windowsin kylkiäisenä tulee käyttökelpoinen vastaava ohjelma ilman eri maksua! Kerta kerran jälkeen tämä jippo on onnistunut. Ohjelmien ei tarvitse olla alansa huippua, kunhan ne toimivat. Microsoftin kilpailuasema hoitaa loput. Sama arvio ulottuu myös MS Office -pakettiin. Kun käyttäjäluvut ylittävät 90 prosenttia, ei siinä paljon tilaa jää vapaalle kilpailulle, josta niin kauniisti kuulee puhuttavan.

Suunta
MediaPlayer eli Mediasoitin sykkii ja loimuaa värejä musiikin tahdissa. Eikä se nimestään huolimatta ole pelkkä soitin, videon katseleminenkin onnistuu. Mutta jos mielit seurata eläviäkuvia netistä, saat varautua pioneerin rooliin. Yhteys katkeilee ja kuva nykii, kun sitä yrittää ajaa sillä kaistalla, mikä kotoa löytyy ja maailmalta liikenee. Jälkimmäisessä ne varsinaiset ongelmat ovat. Siksi tapana on kopioida lähetys kotikoneelle ja katsoa vasta sitten.

Radioviritinkin löytyy. Ääni on aivan toista kuin kuva, kaistavaatimukset ovat vähäisemmät. Niinpä ääntä kelpaa kuunnella. Mutta ei tämä Radioviritin oikeasti mikään viritin ole.

Windows XP:n MediaPlayer on kovassa kilpailutilanteessa markkinoilla, joilla tarjotaan edelleen maksutta myös RealPlayeriä ja Applen Quick Time Playeriä.

Kehityksen suunta on näkyvissä, kun et turhan kauas yritä kurkistella. Nykysuuntaus jatkuu: tietokoneet nopeutuvat, pienevät, lituskanäytöt yleistyvät, maksullinen musiikki- ja videotarjonta lisääntyy. Rahastuksen tekninen toteutus tökkii vielä. Nettikaupan maksupuoli kun pitää saada yhtä helpoksi kuin lähikaupassa suklaapatukan maksaminen.